VEGA præsenterer

**Techno-stjernen Ben Klock skaber rum af følelser med sine unikke tunes**

*Den 25. august kan du komme til en gedigen dansefest med en af de absolut største dj’s inden for techno, når den tyske musiker Ben Klock bader Store VEGA i lys og knitrende toner.*

Han har igennem de sidste ti år figureret på Resident Advisors top ti liste over de bedste djs i verden. Han blev fast hus-dj på den legendariske klub Berghain i Berlin tilbage i 2005 og har siden hen etableret sig som frontmand for Berlins moderne techno bølge. Ben Klock er blevet symbolet på Berlins unikke, musikalske spændvidde.

Det er den store diversitet i udvælgelsen af tracks og Klocks særegne evne til at skabe emotionelle rum i et hårdt og potent musikalsk univers, der har fået både anmeldere og publikum til at lovprise den tyske dj. Klock har en stor forståelse for at tilpasse sin musik til omgivelserne. En kompetence som har bragt ham vidt omkring, både på store festivaller og små intime klubber overalt i verden. Om sin musik siger Klock bl.a.:

*”I'm not really such a techno purist. What's more important for me is music, life, feelings, and what you transport with that music, and techno is just my tool of transporting these emotions. It's really about the human touch behind it”.*

Klock blev i karrierens spæde år notorisk kendt for sine marathon-koncerter, hvor blandingen af champagne og kaffe holdte den pulserende techno kørende i over ti timer. Men selvom om dj´ens sætliste er blevet mere komprimeret i de senere år, formår han fortsat på mesterlig vis at indkapsle en strøm af fortællinger. I 2012 udgav han kompilationen *66* og vandt i 2015 BBCs Radio 1 i kategorien Essential Mix of The Year Award.

I 2009 udgav Klock albummet *Dawning,* som han udgav i samarbejde med kollegaen Marcel Dettmann, på det legendariske elektroniske pladeselskab Ostgut Ton, som for alvor satte gang i både pladeselskabets- og dj´ens karriere. Især Klocks album *One* fra 2009 er for mange albummet, der bedst indfanger Klocks talenter som producer. Albummet er et essentielt pejlemærke for techno-producere den dag i dag.

Ben Klock vil få fornemt følgeskab af den fremadstormende danske dj Anastasia Kristensen, der med hendes hvirvelvinde af intense, pulserende techno toner har spillet både i Nord- og Sydamerika samt på Ben Klocks technoslot Berghain.

Derudover får Store VEGA også besøg af den danske dj Kenneth Christiansen, som i de sidste to årtier har turneret Europa tyndt med sine soniske dub-techno kompositioner.

**Fakta om koncerten
​**Ben Klock (DE)
Fredag den 25. august kl. 22.00
Store VEGA, Enghavevej 40, 1674 København V
Billetpris 250 kr. + gebyr
Billetsalget starter i dag via vega.dk og Ticketmaster.